**Bácsbokod Nagyközségi Önkormányzat**

**képviselő-testületének**

**3/2000. (III. 10.) önkormányzati rendelete**

**a temetőkről és a temetkezési tevékenységről**

Bácsbokod Nagyközség Önkormányzat Képviselő-testülete a temetőkről és a temetkezési tevékenységről szóló 1999. évi XLIII. tv. 41.(3) bekezdésében kapott felhatalmazás alapján az alábbi rendeletet alkotja a Bácsbokodi Temető fenntartásával és a temetkezési tevékenységgel kapcsolatosan:

**Általános rendelkezések**

**1. §**

Ezen rendelet hatálya Bácsbokod Nagyközség közigazgatási területén fekvő temetőre, az ott végzett temetkezési és temető fenntartási tevékenységekre terjed ki.

A temető címe: Bácsbokod Bajai út 1040, 1041/1, 1041/2, 1041/3 hrsz.

**2. §**

(1) Bácsbokod Nagyközség Önkormányzata gondoskodik a helyi viszonyoknak, hagyományoknak és jogszabályi előírásoknak megfelelő temető fenntartásáról és üzemeltetéséről.[[1]](#footnote-1)

(2) Az Önkormányzat által fenntartott temető köztemető, abban az Önkormányzat köteles az elhunyt személyére, vallási, illetőleg lelkiismereti meggyőződésére, valamely faji csoporthoz tartozására, nemzeti-etnikai hovatartozására, a halál okára vagy bármely más megkülönböztetésre tekintet nélkül lehetővé tenni a halottak eltemetését.

(3) A temetés módja lehet egyházi és világi. A világi temetés szertartásrendjét az eltemettetők

határozzák meg, az egyházi temetés az egyházak hitéleti tevékenységének, vallási szokásainak tiszteletben tartásával történik.

(4) Köztemető létesítéséről bővítéséről, lezárásáról és megszűnéséről az Önkormányzat gondoskodik.

(5) Ha a temető, temetőrész, sírhelytábla, temetési hely betelt, azt az Önkormányzat jogosult lezárni és ott a további temetkezést megtiltani.

(6) Lezárt temetési hely kiüríthető, ha a lezárásától, illetőleg az utolsó temetkezéstől számított

használati ideje letelt. A temetési helyre rátemetett maradványok, valamint az elhelyezett urna az eredeti használati időt nem hosszabbítja meg.

**3. §**

(1) A temető fenntartásával és üzemeltetésével összefüggő feladatokat a jegyző ellenőrzi.

(2) A jegyző az (1) bekezdésben meghatározott jogkörében felhív a jogszabályokban és a temetőszabályzatban foglalt rendelkezések betartására.[[2]](#footnote-2)

**4. §[[3]](#footnote-3)**

**5. §[[4]](#footnote-4)**

**A temető**

**6. §**

(1) A temetőnek és létesítményeinek alkalmasnak kell lenni az elhunytak felravatalozására, gyászszertartásuk lebonyolítására és eltemetésükre, ugyanakkor meg kell felelnie az elhaltak iránti kegyelet igényeinek és lehetővé kell tennie a temetkezési tevékenység, temetkezési szolgáltatás korszerűbb lebonyolítását.

(2) A temetőt az épített és a természeti környezet harmóniájára figyelemmel kell kialakítani és meg kell őrizni a már kialakult jellegét.

(3) A temetőbejáratot, a kápolnához, a ravatalozóhoz vezető utat és annak környezetét parkszerűen kell kialakítani és gondozni.

(4) A temető területén a hiányzó fákat csak gesztenyefával lehet pótolni, figyelemmel a már több évtizede kialakult hagyományra.

(5) A temetőben keletkezett hulladék rendszeres gyűjtéséről, elhelyezéséről és kezeléséről gondoskodni kell.[[5]](#footnote-5)

(6) Vízvételt kerti csapok biztosításával kell megoldani.

(7) A temetőt körülkerítő kerítés állapotát folyamatosan figyelemmel kell kísérni, állagromlás esetén a kijavításról gondoskodni kell.[[6]](#footnote-6)

(8) A ravatalozónak alkalmasnak kell lennie az elhunyt ravatalozásra való előkészítésére, a kegyelet lerovására, az elhunyt elbúcsúztatására.

(9) A temetőbe, illetve a ravatalozóba kiszállított holtest hűtéséről halott-hűtő berendezésben a ravatalozásig folyamatosan gondoskodni kell.

**A temető üzemeltetése**

**7. §**

A temető üzemeltetését a vonatkozó jogszabályokban foglaltak szerint kell ellátni.

**8. §**

(1) A temető üzemeltetője:

a) meghatározza a temetési szolgáltatás, illetőleg a temetőben végzett egyéb vállalkozási tevékenység ellátásának temetői rendjét,

b) biztosítja az eltemetés (urnaelhelyezés) feltételeit,

c) megállapítja a temetőlátogatók kegyeletgyakorlásának feltételeit, a nyitvatartási időt,

d) biztosítja a ravatalozó, technikai berendezések, hűtő, valamint a temető egyéb közcélú létesítményeinek karbantartását és működteti azokat,

e) biztosítja a temető nyitását, zárását,

f) megőrzi és vezeti a nyilvántartókönyvet,

g) tájékoztatja a temetőlátogatókat,

h) kijelöli a temetési helyeket,

i) elvégzi a temető és létesítményeinek tisztántartását, az utak karbantartását, síkosság-mentesítését és a hó eltakarítását,

j) összegyűjti és elszállítja a hulladékot,

k) gondoskodik a temető rendjének betartásáról és betartatásáról.

**9. §**

A temető üzemeltetője a temetkezési szolgáltatók között hátrányos megkülönböztetést nem alkalmazhat.

**10. §**

(1) Temetőben az üzemeltető nyilvántartókönyvet köteles vezetni.

(2) A nyilvántartókönyvbe minden temetést időrend szerint kell bejegyezni.

(3) A holttest maradványok közös sírba helyezése esetén a temetőben vezetett nyilvántartókönyv rovatába a közös sírba történő helyezést, időpontjának és a közös sírnak a megjelölésével be kell jegyezni.

(4) Az ismeretlen holttest esetében a nyilvántartókönyvbe be kell vezetni az eljáró hatóság nevét, az eljárás ügyszámát.

(5) A nyilvántartókönyvbe az eltemettető és a temetési hely felett rendelkezni jogosult személy tekinthet be.

(6) Az üzemeltető a nyilvántartókönyv alapján a temető nyitvatartási ideje alatt felvilágosítást köteles adni az elhunyt személy temetési helye iránt érdeklődőknek.

**Temetési hely**

**11. §**

(1) A temetőt sírhelytáblákra (parcella), a sírhelytáblákat pedig sorokra kell osztani. A sorokban a temetési helyeket a temető üzemeltetője jelöli ki.

(2) A sírhelytáblákat, a sorokat és a temetési helyeket számozni kell.

(3) A sírhelytáblát a folyamatos temetésre elő kell készíteni.

**12. §**

(1) Koporsós temetés esetén a temetési hely lehet egyes sírhely, kettős sírhely és sírbolt. Az egyes sírhely alapmérete egy koporsó a kettős sírhely alapmérete két egymás melletti koporsó befogadására alkalmas sírgödör.

(2) A koporsó egy holtest elhelyezését szolgálja.

(3) A sírgödör mélysége 200 cm. Koporsós rátemetés esetén úgy kell mélyíteni, hogy a felülre kerülő koporsó aljzata legalább 160 cm mélységbe kerüljön.

(4) Oldalirányú üreggel ellátott egyes vagy kettős sírhelyet nem szabad létesíteni.

(5) A sírbolt (kripta) legalább kettő koporsó elhelyezését biztosító al- és felépítményből álló temetési hely. A sírbolt méretét a befogadó koporsók száma határozza meg. A sírbolt a Polgármesteri Hivatal hozzájárulásával, építési engedéllyel építhető. A sírbolt temetőn belüli elhelyezését a hagyományoknak megfelelően a főközlekedési út mellett kell kijelölni.

**13. §**

(1) Hamvasztásos temetés esetén az urnába helyezett hamvak temetési helye lehet urnafülke (kolumbárium), urnasírhely. Az urna koporsós temetési helyre rátemethető.

(2) Az urnafülke építésügyi hatósági engedéllyel építhető.

(3) Az új urnafülke építésénél az urnát befogadó belső méret 30x30 cm lehet. Urnafülkét úgy kell kialakítani, hogy a fülke egyedi díszítése biztosítható legyen.

**14. §**

(1) Temetési hely megjelölésére sírjel használható illetőleg létesíthető.

(2) A sírjel nem foglalhat el a szabályzatban meghatározott temetési helynél nagyobb területet, magasságát a helyi építési szabályzat, ennek hiányában az építésügyi hatóság korlátozhatja.

(3) A síremlék és tartozékai, valamint az emlékoszlop tervét, vázrajzát, a temető üzemeltetőjének az elhelyezés előtt be kell mutatni.

**15. §**

(1) A temetési helyen túlterjeszkedő, közízlést sértő, vagy oda nem illő felirattal ellátott sírjelet elhelyezni nem szabad. E szabályt a meglévő sírjelek felújításánál is alkalmazni kell.

(2) A halva született magzat eltemetéséről - kérésére - közeli hozzátartozója gondoskodik, a sírhelyen kereszt vagy fejfa is elhelyezhető, azon utónevet is fel lehet tüntetni.

**16. §**

(1) A sírjel vagy sírbolt helyreállítására, felújítására a temető üzemeltetője a temetési hely felett rendelkezni jogosultat felhívhatja, illetőleg az állékonyságot, az életet és a közbiztonságos használatot veszélyeztető állapot (a továbbiakban közvetlen veszély) fennállása esetén köteles felhívni. A felhívást - a temetési hely megjelölésével - a temető kapuján 90 napra ki kell függeszteni.

(2) A közvetlen veszély fennállása esetén az építési engedély köteles sírjel helyreállítását a temető üzemeltetőjének kérelmére az építésügyi hatóság elrendeli, illetve a kötelezés nem teljesítése esetén a veszélyhelyzetet hatósági úton - a temető fenntartójának közreműködésével - megszünteti.

(3) A sírjel vagy sírbolt helyreállításáig a temetési helyre további temetkezés nem történhet.

**17. §**

(1) A temető fenntartójának a temetőről térképet kell készíteni, amelyen fel kell tüntetni, hogy mely sírhelytáblák, sorok, milyen temetési helyek céljára vannak fenntartva. A temető részletes térképét a Polgármesteri Hivatalban kell tárolni.

(2) A temető bejáratánál tájékoztatót kell kifüggeszteni a nyitvatartási idejéről.

**Lezárás, megszüntetés**

**18. §**

(1) A temető, temetőrész, sírhelytábla, temetési hely lezárását hirdetményben kell közölni. A hirdetményt a lezárás időtartamáról a temetőkapun, a ravatalozón és az érintett temetőrésznél is ki kell függeszteni.

(2) Lezárt sírhelytáblába koporsós temetés csak sírboltba, vagy kettős sírhelybe engedélyezhető.

(3) Ha a lezárástól számított 25 éves sírhelyhasználati, illetőleg 10 éves urnasírhely, urnafülke használati idő eltelt, a temető üzemeltetője az újbóli temetések lehetővé tétele céljából a lezárt temetőt, temetőrészt, sírhelytáblát, temetési helyet megszüntetheti. A megszüntetést megelőzően hirdetményben továbbá 3 alkalommal legalább egy Országos és egy területi napilapban, a helyi kábeltelevízióban közhírré kell tenni úgy, hogy a hirdetmény kifüggesztése és az első közzététel a megszüntetés előtt legalább hat hónappal, a továbbiak pedig kéthavonként történjenek.

(4) Ha a lezárt temetőt, temetőrészt, sírhelytáblát, temetési helyet újra betemetés vagy kegyeleti park céljára kívánják használni, a használatbavétel előtt a területet legalább 30 cm vastag földréteggel kell feltölteni.

**19. §**

(1) Temető vagy temetőrészt a terület más célú felhasználása esetén a temetési helyek kiürítésével lehet megszüntetni.

(2) A lejárt használati idejű temetési helyek kiürítéséről a temető üzemeltetője gondoskodik.

(3) Azoknak a temetési helyeknek az áthelyezéséről, amelynek a használati ideje még nem járt le, a temetési hely felett rendelkezni jogosulttal kötött megállapodás alapján a temető üzemeltetője gondoskodik. Az áthelyezett temetési hely használati ideje az eredetileg megváltott temetési hely használati idejéhez képest nem változik.

(4) Ha a lejárt használati idejű temetési helyen lévő holttest maradványokat az elhunyt hozzátartozója máshol kívánja eltemetni, erről a kiürítésre megjelölt időpontig gondoskodnia. Ennek hiányában a holttest maradványokat (az urnákat) a kiürítésre megjelölt időpontot követő 6 hónap elteltével – a Bajai, Bácsalmási Kistérségi Népegészségügyi Intézet jelenlétében - közös sírhelyben kell elhelyezni, illetve a hamvak az arra kijelölt helyen szétszórhatóak.[[7]](#footnote-7)

**20. §**

(1) A sírjellel az rendelkezik, aki a temetési hellyel rendelkezik.

(2) Ha a rendelkezésre jogosult, illetőleg annak örököse a kiürítésre megjelölt időpontig a sírjel elszállításáról nem intézkedik, a megjelölt időpontot követő 6 hónap elteltével a sírjelet a temető tulajdonosa értékesítheti.

(3) Síbolt és át nem helyezhető síremlék esetében a tulajdonos a létesítőt köteles kártalanítani. A kártalanítás módjára és mértékére, valamint érvényesítésére a Polgári törvénykönyvnek (Ptk.) a kártérítésre vonatkozó szabályait kell értelemszerűen alkalmazni.

**2l. §**

Az elhalttal eltemetett és a sír felnyitásával előkerült - értékeket képező - dolgokra hagyatéki eljárás lefolytatása céljára a temető üzemeltetője értesíti a külön jogszabályban meghatározott hatóságot.

**Temetői munkák**

**22. §**

(1) A temetőben végzendő minden munkát - kivéve a hozzátartozók részéről történő sírgondozást a temetési hely növénnyel való beültetését és díszítését - a temető üzemeltetőjének be kell jelenteni.

(2) Az üzletszerű tevékenység során a vállalkozó köteles az e rendeletben előírtakat betartani.

(3) A munka úgy végezhető, hogy az ne sértse a hozzátartozók és a látogatók kegyeleti érzéseit, ne akadályozza az elhunyt elbúcsúztatását. A munkavégzés során a szomszédos temetési hely nem sérülhet, gondoskodni kell arról, hogy eredeti állapota ne változzon. A munka ideje alatt a temetési helyek látogatását nem lehet akadályozni. A munkavégzés kezdő és befejező időpontját a temetőgondnoknak be kell jelenteni.

(4) Búcsúztatás alatt a munkavégzéssel keletkezett hang vagy egyéb hatás nem zavarhatja a szertartást.

**A temetés feltételei**

**23. §**

(1) A halottat koporsós temetés esetén - ha jogszabály másként nem rendelkezik - a halott-vizsgálati bizonyítvány kiállításától számított 72 órán túl, de 96 órán belül el kell temetni, kivéve ha

a.) a halott-vizsgálatot végző orvos a halott-vizsgálatra vonatkozó rendelkezések alapján ettől eltérő engedélyt adott,

b.) a holttestnek az eltemetéséig történő hűtése biztosított, ebben az esetben a temetést 8 napon belül kell elvégezni.

(2) A halottat - hamvasztásos temetés esetén - a halott-vizsgálati bizonyítvány kiállításától számított 15 napon belül kell elhamvasztani. A holttestet a hamvasztásig hűteni kell.

**24. §**

(1) A temetőbe szállított halottat az azonosság megállapítása és az okmányoknak az üzemeltető részére történő átadása után - a szállításnál használt külső koporsóval együtt - azonnal el lehet temetni, vagy gondoskodni kell a hűtőben a ravatalozóban való elhelyezéséről.

(2) Ha a temető üzemeltetője az azonosság vagy az okmányok tekintetében hiányosságot észlel az átvételt felfüggeszti és a halott-vizsgálati bizonyítványt kiállító orvost, valamint a Bajai, Bácsalmási Kistérségi Népegészségügyi Intézetet értesíti.[[8]](#footnote-8)

**25. §**

(1) Temetni - ha törvény vagy rendelet másként nem rendelkezik - hagyományos módon koporsóba, hamvasztás esetén az urnába elhelyezett hamvak eltemetése, illetve elhelyezése, szétszórása útján lehet.

(2) A koporsót temetés előtt véglegesen le kell zárni.

**26. §**

(1) Az elhalt földbe temetéséhez az eltemettetőnek jól zárható, környezetbarát anyagból készült, résmentes koporsóról kell gondoskodni. Földbetemetéshez - a (3) bekezdésben meghatározott kivétellel - fémből, üvegből, műanyagból készült termék nem használható.

(2) A földbetemetéshez olyan koporsóanyag vagy kegyeleti termék nem használható amely - alapanyagként vagy adalékanyagként külön jogszabályban szereplő összetevők bármelyikét tartalmazza - veszélyezteti a környezetet. Ha az elhunyt szállításához műanyag, vagy más, földben le nem bomló anyagot használtak azt az eltemetés során fölbe helyezni nem szabad. A halottal érintkező nem lebomló anyagokat egészségügyi veszélyes hulladékként kell kezelni.

(3) A (2) bekezdésben foglaltak nem alkalmazhatók a fertőző betegségben elhunytak, valamint a külföldről szállított holttestek szállításánál felhasznált anyagokra.

**27. §**

A kolerában, pestisben, leprában, sárgalázban, kiütéses tífuszban, takonykorban, AIDS-ben, vírusos hemorrhagias lázban elhunytak holttestét kellő szilárdságú, hézagmentesített kettős koporsóban kell elhelyezni.

**28. §**

(1)Azt, aki törvény alapján a temetésre kötelezett és a kötelezettségét nem teljesíti a jegyző felszólítja kötelezettsége 15 napon belüli teljesítésére, ha a kötelezett a felszólításnak nem tesz eleget az elhunytat közköltségen kell eltemetni.

(2) Az elhunytat a kötelezett kérelmére az általa megjelölt temetési helyre kell temetni, ha a megjelölt temetési hely felett a kérelmezőnek rendelkezési joga van.

**29. §**

Az elhunytat - ha az eltemettetőnek nincs a temetőben meglévő temetési hely feletti rendelkezési joga - az elhalálozás ideje szerint sorrendben következő temetési helyre kell temetni.

**Urnaelhelyezés, - kiadás, hamvak szórása**

**30. §**

(1) Hamvakat tartalmazó urnát urnafülkébe elhelyezni, urnasírba tenni vagy sírhelybe, sírboltba rátemetni egyaránt szabad. Az urnát a talaj szintjétől legalább 50 cm mélységbe kell elhelyezni. Rátemetésnél az urna a koporsós temetési hely használati idejét nem hosszabbítja meg.

(2) Urnát urnatartóban a sír felületére is el lehet helyezni.

(3) Az eltemettető, vagy egyetértésével más hozzátartozó kívánságára az urnát az átvétel igazolásával ki kell adni, és annak megtörténtét a nyilvántartásban is fel kell jegyezni.

**31.§**

(1) A hamvak az eltemettető rendelkezése alapján a temető arra kijelölt helyén - a kegyeleti igények betartásával - szétszórhatók. A hamvak szétszórásakor gondoskodni kell arról, hogy azok szétszóráskor a talajba mosódjanak.

(2) Ha a szétszórás zárt rendszerbe (p1: medence) történik, gondoskodni kell, hogy a hamvak abból ne kerülhessenek ki. Ha a műtárgy betelt, azt a temető megszűnéséig fenn kell tartani.

(3) Szétszórásos temetés esetén a hamvakat a szétszórás elvégzésére alkalmas urnába kell helyezni.

**Sírnyitás**

**32. §**

(1) A sír vagy sírbolt felnyitását (továbbiakban sírnyitás) a Bajai, Bácsalmási Kistérségi Népegészségügyi Intézet engedélyezheti. Nem minősül sírnyitásnak a koporsós temetésre használt temetési helynek urnaelhelyezése céljából történt megbontása.[[9]](#footnote-9)

(2) A sírnyitáshoz a temetési hely felett rendelkezni jogosult hozzájárulása szükséges. Nem kell hozzájárulás a nyomozó hatóság részéről kezdeményezett sírnyitáshoz, de a rendelkezni jogosultat értesíteni kell.

**33. §**

(1) A koporsós temetésre szolgáló egyes sírhelyre sírnyitási engedéllyel - a sír megfelelő mélyítésével - további, legfeljebb 2 elhalt vagy 25 évnél régebben elhunyt holttestmaradvány rátemethető. Fertőző betegségben elhunyt sírhelyére csak a Bajai, Bácsalmási Kistérségi Népegészségügyi Intézet előzetes engedélye alapján lehet rátemetni.[[10]](#footnote-10) Rátemetés esetén - az exhumált maradvány kivételével - biztosítani kell a temetési hely 25 éves használatát.

(2) Az elhalálozástól számított 5 éven belül sír (sírbolt) felnyitására engedély, hamvasztás, más temetőbe való áthelyezés és rátemetés céljából, illetve a nyomozó hatóság rendelkezésére adható.

**Temetés**

**34. §**

(1) Az eltemetés módja szerint a temetés hamvasztással, vagy elhamvasztás nélkül történik, egyházi, vagy világi szertartás mellett.

(2) Az eltemetés módjára és helyére nézve az elhunyt életében tett rendelkezése az irányadó, amennyiben ez nem ró az eltemettető személyére aránytalanul nagy terhet.

(3) Az elhunyt életében tett rendelkezése hiányában az eltemetés módját és helyét az határozza meg, aki a temetésről gondoskodik, vagy arra köteles lenne, de a temetésről más szerv vagy személy úgy gondoskodik, mintha az elhunyt saját halottja lenne.

(4) Ha a temetésről több személy gondoskodik és közöttük az eltemetés módja tekintetében nincs megegyezés, a temetés csak elhamvasztás nélkül történhet.

**35. §**

Ha temetésre kötelezett személy nincs, vagy ismeretlen helyen tartózkodik, illetőleg kötelezettségét nem teljesíti, a temetésről Bácsbokod Nagyközség Önkormányzata gondoskodik.[[11]](#footnote-11)

**36. §**

(1) A temetési hely felett az rendelkezik, aki megváltotta.

(2) A rendelkezési jog gyakorlása a temetési helyre helyezhető személyek körének meghatározására, síremlék, sírjel állítására és mindezek gondozására terjed ki.

(3) A temetési hely újraváltásában elsőbbséget élvez az eltemettető, halála esetén a törvényes öröklés rendje szerint soron következő közeli hozzátartozója.

**37. §**

(1) Halottat csak külön jogszabályban előírt orvosi vizsgálat és az erről szóló halott-vizsgálati bizonyítvány alapján szabad eltemetni, vagy elhamvasztani. A halott-vizsgálati bizonyítvány a temetés előtt kell az üzemeltető részére átadni. Az elhunyt elhamvasztásához a halott-vizsgálati bizonyítványra minden esetben fel kell jegyezni az elhamvaszthatóságot.

(2) Ha a halál körülményeinek vizsgálatára hatósági eljárás indult, az elhunyt eltemetéséhez, illetve elhamvasztásához a halott-vizsgálati bizonyítvány mellett az eljáró hatóság engedélye is szükséges.

(3) Az elhunyt eltemetésére, elhamvasztására, az urna földbetemetésére - a sírboltba temetés és az urna kivételével - olyan a kegyeleti igényeknek megfelelő koporsó illetőleg kellék használható, amely lebomlik és nem veszélyezteti a környezetet.

**Temetési hely feletti rendelkezési jog időtartama**

**38. §**

(1) A temetési hely feletti rendelkezési jog időtartama (használati idő):

a.) egyes sírhely esetén 25 év, illetőleg az utolsó koporsós rátemetés napjától számított 25 év,

b.) kettős sírhely esetén az utolsó koporsós betemetés napjától számított 25 év,

c.) sírbolt esetén 60 év,

d.) az urnafülke és urnasírhely esetén 10 év.

(2) A temetési hely feletti rendelkezési jog a (3) bekezdésben foglalt kivétellel meghosszabbítható. A meghosszabbítás legrövidebb időtartamára az (1) bekezdés az irányadók.

(3) A meghosszabbítás nem tagadható meg, kivéve akkor, ha a temető tulajdonosa bizonyítja, hogy a területet átalakítja, vagy más célra kívánja felhasználni.

(4) Megszűnik a rendelkezési jog gyakorlása, ha a használati idő meghosszabbítás hiányában lejár, illetve, a temetési hely megszűnik.

(5) A temetési helyre vonatkozó rendelkezési jog a temetési helyről kikerült holttest új temetési helyre történő áthelyezésével, illetve elhamvasztásával is megszűnik. kivéve ha az urnát ugyanarra a helyre rátemetéssel visszahelyezik.

(6) Ha a rendelkezési jog azért szűnik meg, mert a jogosult a holttestet más temetési helyen kívánja eltemetni, a jogosult részére a megváltási idő időarányos részét vissza kell fizetni.

**Díjak**

**39. §[[12]](#footnote-12)**

A köztemetőben fizetendő sírhelyek díjait, a temető fenntartási díjait és a kegyeleti közszolgáztatás igénybevételének díjait a rendelet 1. számú melléklete tartalmazza.

**A szabálysértés**

**40. §[[13]](#footnote-13)**

**Záró rendelkezések**

**41.§**

(1) Ezen rendeletet alkalmaznia kell a temető fenntartását, üzemeltetését, valamint temetkezési szolgáltatási tevékenységet végző természetes és jogi személyeknek illetőleg azoknak, akikre nézve e tevékenységek során jogok keletkeznek és kötelezettségek hárulnak.

(2) Ezen rendelet 2000. április 1. napon lép hatályba, a rendelet kihirdetéséről a jegyző a helyben szokásos módon gondoskodik.

(3) Ezen rendelet kihirdetésével egyidejűleg hatályát veszti a 8/1993. (V. 14. ) számú és a 13/1999. (X 10.) számú önkormányzati rendelet.

**Jogharmonizációs záradék**

**42.§[[14]](#footnote-14)**

Bácsbokod, 2000. március 9.

Mészáros István sk. Héhn László sk.

polgármester jegyző

Kihirdetve: 2000. március 10. Héhn László jegyző

**1. számú melléklet[[15]](#footnote-15)**

**A köztemetőben fizetendő sírhelyek díjai, a temető fenntartási díja és a kegyeleti közszolgáltatás igénybevételének díjai (ÁFA nélkül)**

**1.) Sírhelyhasználati díjak / megváltás díja (25 évre):**

a.) egyes sírhely **4.000,-Ft**

b.) kettes sírhely **8.000,-Ft**

c.) hármas sírhely **12.000,-Ft**

**2.) Sírbolthely használati / megváltási díja (60 évre):**

a.) 2 férőhelyes **20.000,-Ft**

b.) 4 férőhelyes **30.000,-Ft**

c.) 6 férőhelyes **40.000,-Ft**

d.) 8 férőhelyes **50.000,-Ft**

**3.)Urnafülke használati díja /megváltási díja (10 évre): 25.000,-Ft.**

**4.)Temetkezési szolgáltatók által fizetendő díj 5.000,-Ft**

(temetői létesítmények - önkormányzati ravatalozó- használati díját foglalja magában)

**5.) Temető-fenntartási hozzájárulási díj (+ elhasznált áram díja)**

(síremlék állításához biztosított területhasználat vállalkozók részére)

a.) 4 m2 –ig **600,-Ft/nap**

b.) 4 m2 felett  **650,-Ft/nap**

**6.) Az üzemeltető által biztosított szolgáltatások igénybevételéért fizetendő díjak:**

a) sírnyitás **4.000,-Ft**

urna elhelyezés 1 méter mélységig **2.000,-Ft**

urna elhelyezés 1 méternél mélyebbre **4.000,-Ft**

b) hantolás **3.000,-Ft**

c) kriptanyitás **7.000,-Ft**

d) urnafülke nyitása **2.000,-Ft.**

e) exhumálás **20.000,-Ft**

f) halott hűtés **1.000,-Ft/nap**

g) egyszeri szemétszállítási díj **700,-Ft**

**2. számú melléklet[[16]](#footnote-16)**

A temető nyitvatartása:

Kiskapu – állandóan nyitva van

Nagykapu – április 1-jétől augusztus 31-ig péntekenként: 8.00-20.00

szeptember 1-jétől március 31-ig péntekenként 8.00-16.00

1. Módosította a 4/2014. (II.20.) önkormányzati rendelet 1.§-a. Hatályos: 2014. február 21-től. [↑](#footnote-ref-1)
2. Módosította a 4/2014. (II.20.) önkormányzati rendelet 2.§-a. Hatályos: 2014. február 21-től. [↑](#footnote-ref-2)
3. Hatályon kívül helyezte a 4/2014. (II.20.) önkormányzati rendelet 3.§-a. Hatályos: 2014. február 21-től. [↑](#footnote-ref-3)
4. Hatályon kívül helyezte a 4/2014. (II.20.) önkormányzati rendelet 3.§-a. Hatályos: 2014. február 21-től. [↑](#footnote-ref-4)
5. Módosította a 4/2014. (II.20.) önkormányzati rendelet 4.§-a. Hatályos: 2014. február 21-től. [↑](#footnote-ref-5)
6. Módosította a 4/2014. (II.20.) önkormányzati rendelet 5.§-a. Hatályos: 2014. február 21-től. [↑](#footnote-ref-6)
7. Módosította a 4/2014. (II.20.) önkormányzati rendelet 6.§-a. Hatályos: 2014. február 21-től. [↑](#footnote-ref-7)
8. Módosította a 4/2014. (II.20.) önkormányzati rendelet 7.§-a. Hatályos: 2014. február 21-től. [↑](#footnote-ref-8)
9. Módosította a 4/2014. (II.20.) önkormányzati rendelet 8.§-a. Hatályos: 2014. február 21-től. [↑](#footnote-ref-9)
10. A bekezdés második mondatát módosította a 4/2014. (II.20.) önkormányzati rendelet 9.§-a. Hatályos: 2014. február 21-től. [↑](#footnote-ref-10)
11. Módosította a 4/2014. (II.20.) önkormányzati rendelet 10.§-a. Hatályos: 2014. február 21-től. [↑](#footnote-ref-11)
12. Módosította a 4/2011. (II.17.) önkormányzati rendelet. Hatályos 2011. április 1-től [↑](#footnote-ref-12)
13. Hatályon kívül helyezte a 4/2014. (II.20.) önkormányzati rendelet 11.§-a. Hatályos: 2014. február 21-től. [↑](#footnote-ref-13)
14. Hatályon kívül helyezte a 4/2014. (II.20.) önkormányzati rendelet 11.§-a. Hatályos: 2014. február 21-től. [↑](#footnote-ref-14)
15. Módosította a 4/2014. (II.20.) önkormányzati rendelet 12.§-a. Hatályos: 2014. február 21-től. [↑](#footnote-ref-15)
16. Megállapította 4/2014. (II.20.) önkormányzati rendelet 13.§-a. Hatályos: 2014. február 21-től. [↑](#footnote-ref-16)